Heidi Biebl
D Heidi Biebl (* 17. Februar 1941 z Stoufa; † 20. Jänner 2022 z Immestadt) isch e dytschi Skirännlaiferi un Goldmedaillegwinneri im Abfahrtslauf bi dr Olympische Winterspiil 1960 z Squaw Valley, USA gsii.

Lääbe 
D Heidi Biebl isch ellainig bi ire Mueter ufgwagse, nodäm dr Vater im Zweete Wältchrieg gstorben isch. Vu ire het si au s Skifahre glehrt. No dr Mittelschuel z Immestadt het si ne Lehr in ere Skifabrik z Erbach bi Ulm gmacht. Iri erschte Rännerfolg het si scho as Jugedligi ghaa un het si in dr Damenequipe vum Dytsche Skiverbands (DSV) uffezues gschafft.

Ire greschte Triumph het si 1960 z Squaw Valley as Olympiasiigeri im Abfahrtslauf ghaa. Mit 19 Johr isch si di jingscht Goldmedaillegwinneri vu däne Wettkämpf gsii. Sportligi Experte hän d Heidi Biebl wäge ire guete Laischtige in dr vorolympische Wettbewärb scho ne Blatz in dr Medaileräng zuedröut, aber ass si gar Erschti woren isch, het nit nume in dr gsamtdytsche Mannschaft e großi Fraid uusglest. Mit ire un dr Barbara Henneberger het s bi dr Olympische Winterspiil 1960 zwoo Medaillegwinnerne im Skilaufe gee, wu im chlaine Ort Stoufa im Allgai (dodmol ca. 4500 Yywohner) uf d Wält chuu sin.

Bi ire zwaite Olympische Spiil 1964 z Innschbruck isch d Allgaieri Vierti im Abfahrtslauf un au im Slalom wore. Bi dr SDS-Ränne z Grindelwald het si vu 1961 bis 1965 insgsamt fimf Siig gfyyrt (1 × Abfahrt, 1 × Slalom un 3 × Kombination). Vu 1959 bis 1965 het d Biebl 15 dytschi Maischtertitel gwunne.

No Mainigsverschidehaite mit em DSV isch si nit fir di Alpine Skiwältmaisterschaft 1966 z Portillo, Chile ufgstellt wore; dr Sportwart Fritz Wagnerberger het verchindet, si heeb in dr letschte Trainingswuche „nicht den erforderlichen Leistungsstandard erreicht“. D Heidi Biebl sälber het des uf ire hoche Zigarettekonsum zruggfiert un het druf iri sportligi Karriere ufgee. Derno het si ne Uusbildig zur Skilehreri gmacht un e aigeni Skischuel ufgmacht, unter anderem mit Kirs speziäll fir Chinder un Jugedligi. Zum andere Standbai isch fir si ne Hotel im Schrothkurort Stoufa wore, wu si bis anne 2008 bedribe het. Im Färnsee het si no ire Sportkarriere bi Iberdragige as Co-Kommentatori gschafft.

D Heidi Biebl isch 48 Johr mit irem Mann Bora ghyrote gsii. Am 20. Jänner 2022 isch d Heidi Biebl im Alter vu 80 Johr im Klinikum Immestadt noch ere Operation gstorbe, noch ere Venechranket in dr Fieß.

Ehrige 
 Fir dr Gwinn vu dr Goldmedaille het si s Silberne Lorbeerblatt gwunne.
 Fir iri drei Kombinationssiig isch si 1965 mit em Große Bambi – dr hegschte Uusaichnig bi dr SDS – gehrt wore. Usser ire sin nume dr Madeleine Berthod un dr Christl Cranz drei Kombinationssiig bi dr SDS-Ränne un dodermit dr Gwinn vu däre Uuszaichnig glunge.
 Guldene Ski vum Dytsche Skiverband
 Iri Haimetgmai Stoufa het dr „Heidi-Biebl-Weg“ noch ere gnännt, alli iri Medaille sin im Haimetmuseum uusgstellt.

Literatur 
 Heidi Biebl: Goldene Skispuren. Limpert-Verlag, Frankfurt/Main 1961.

Weblink

Fueßnote 

Alpine Skirennfahrer
Olympiasiiger (Ski Alpin)
Wältmeischter (Ski Alpin)
Dütsche Meischter
Sportler z Dytschland
Person (Allgai)
Dütsche
Frau